[image: ]
Rīgā, 08.06.2021, Nr. 2-10/43
Vides aizsardzības un reģionālās 
attīstības ministrijai

Par grozījumiem MK noteikumos “Numerācijas pārvaldīšanas kārtība, izveidojot un uzturot numerācijas datubāzi” (VSS – 466)
Latvijas Darba devēju konfederācija (turpmāk – LDDK) ir izskatījusi Ministru kabineta noteikumu projektu „Grozījumi Ministru kabineta 2014. gada 21. janvāra noteikumos Nr. 45 “Numerācijas pārvaldīšanas kārtība, izveidojot un uzturot numerācijas datubāzi”” (VSS – 466) (turpmāk – Noteikumu projekts) un izsaka sekojošus iebildumus un priekšlikumus.
1. LDDK iebilst pret Noteikumu projektu kopumā.
Pamatojums:
Noteikumu projektā noteikti jauni numerācijas lietošanas datu moduļi, paplašinot numerācijas resursu uzskaitē esošās informācijas pārraudzību. Kā viens no jaunajiem numerācijas lietošanas datu moduļiem ir - informācija par numuru saglabāšanas pakalpojuma sniegšanas rezultātu. Noteikumu projekts paredz papildināt Noteikumu 1.3. apakšpunktu ar valsts akciju sabiedrības "Elektroniskie sakari" (turpmāk - VASES) tiesībām saņemt no komersantiem informāciju par numuru saglabāšanas pakalpojuma sniegšanas rezultātu. Tomēr ne Noteikumu projektā, ne tā anotācijā nav noteikts, kāds ir šīs pieprasītās informācijas saturs, proti, kāda tieši informācija komersantam būs jāiesniedz VASES.  Atsauce uz numuru saglabāšanas rezultātu ir veikta arī Noteikumu  projekta 2. punktā, kurā noteikts Datu bāzes saturs, savukārt, Noteikumu projekta 3. punktā minēts, ka komersanta pienākums ir nodrošināt, lai informācija par numuru saglabāšanas pakalpojuma rezultātu būtu patiesa.

Priekšlikums:
Noteikumu projektā precizēt VASES sniedzamo informāciju, skaidrojot “numuru saglabāšanas pakalpojuma sniegšanas rezultāts” saturu.
 
2. LDDK iebilst pret Noteikumu projekta 20.punktu.
Pamatojums:
Noteikumu projekta 20.punkts paredz papildināt Ministru kabineta 2014. gada 21. janvāra noteikumus Nr. 45 “Numerācijas pārvaldīšanas kārtība, izveidojot un uzturot numerācijas datubāzi”” (turpmāk – Noteikumi) ar 14.7. apakšpunktu, kurš nosaka komersantu pienākumu iesniegt informāciju par IoT/M2M numuriem, kuru galalietotāji ir izvēlējušies izmantot numura saglabāšanas pakalpojumu. Vēršam uzmanību, ka numura saglabāšanas pakalpojuma ietvaros galalietotājam lietošanā nodoto mobilo, fiksēto vai IoT/M2M numuru pārvietošanai tiek izmantoti atšķirīgi tehnoloģiskie risinājumi. Sabiedrisko pakalpojumu regulēšanas komisijas 2015.gada 3.decembra lēmumā Nr.1/19 "Numura saglabāšanas pakalpojuma nodrošināšanas noteikumi" (turpmāk – Regulatora lēmums) ir paredzēts, ka  IoT/M2M numuru valsts robežās (8 un 12 cipari) pārvieto no viena publiskā elektronisko sakaru tīkla uz citu publisko elektronisko sakaru tīklu tad, ja elektronisko sakaru komersantiem sakrīt numura saglabāšanas pakalpojuma nodrošināšanas tehniskais risinājums. Ja komersantiem nesakrīt numura saglabāšanas pakalpojuma tehniskais risinājums, šo pakalpojumu galalietotājam nav iespējams nodrošināt. Tādā gadījumā informāciju par IoT/M2M numuru saglabāšanas pakalpojumu, pat ja galalietotājs ir vēlējies izmantot šo pakalpojumu, komersants nevar iesniegt.

Priekšlikums:
LDDK ierosina Noteikumu 14.7.2 apakšpunktu papildināt ar atrunu, ka par IoT/M2M numuriem 14.7.2. apakšpunktā paredzētāja gadījumā noteiktā informācija ir jāiesniedz, ja komersanti ir nodrošinājuši numura saglabāšanas pakalpojumu.

3. LDDK iebilst pret Noteikumu projekta 5.punktu.
Pamatojums:
Lai novērtu iespējamos pārpratumus, Noteikumu projekta 5.punktā nepieciešams labot pārrakstīšanās  kļūdu.

Priekšlikums:
LDDK ierosina labot Noteikumu projekta 5.punktu  no “7. Komersants informāciju datubāzē iesniedz elektroniski, reģistrējot no tiešsaistes režīmā" uz “7. Komersants informāciju datubāzē iesniedz elektroniski, reģistrējot to tiešsaistes režīmā".



Ģenerāldirektore                          (*paraksts)                                        L.Meņģelsone 

*Dokuments ir parakstīts ar drošu elektronisko parakstu 

